Mark Lamberti bedank uit Eskom-raadMark Lamberti (Foto: Facebook) Mark Lamberti, uitvoerende hoof van die Imperial-groep, het Saterdag uit die Eskom-raad bedank. Khulu Phasiwe, Eskom-woordvoerder, het dié nuus aan Maroela Media bevestig. Phasiwe het Saterdag aan Maroela Media gesê Pravin Gordhan, die minister van openbare ondernemings, het die Imperial-hoof se bedanking aanvaar. Gordhan het volgens hom gesê Lamberti se bedanking is ŉ bewys dat Lamberti die Eskom-raad, die maatskappy en Suid-Afrika bo alles gestel het. Lamberti se bedanking kom kort nadat die Noord-Gautengse hooggeregshof hom skuldig bevind het aan diskriminasie nadat hy vroeër na ŉ senior en ervare vrouepersoneellid as “ŉ vroulike gelyke indiensnemingskandidaat” verwys het. Regter Pieter Meyer het bevind dat Adila Chowan, nou nié meer werksaam by die maatskappy nie, se waardigheid wel aangetas is deur Lamberti se opmerking en dat daar wel teen haar gediskrimineer is op grond van haar ras en geslag. Die Black Business Council (BBC) en die EFF is enkele van die liggame wat geëis het dat Lamberti se kop moet rol.